Šutaj Eštok, Matúš, minister vnútra SR (2024-06-27):
Ospravedlňujem sa trošku za roztržitosť. Pán poslanec, ďakujem vám za záujem o takúto dôležitú tému, ako sú pasy a aktuálna situácia s ňou. Ale dovolím si vám povedať, že tá otázka nie je veľmi správne položená pri všetkej úcte, pretože ten dôvod tej komplikovanej situácie s pasmi, ktorú sme zdedili a prapríčina, že prečo to tak je, to sa treba pýtať kolegov vašich. Kolegov vašich, ktorí, niektorí, jeden sedí za vami a jeden je s vami v jednej strane. Hovorím o dvoch ľuďoch. Prvým je bývalý minister vnútra pán Mikulec, no a druhým je váš stranícky kolega pán Ódor, ktorí svojou manažérskou neschopnosťou zapríčinili stav, aký dnes, respektíve pred niekoľkými týždňami bol v oblasti vydávania cestovných dokladov, že tu bol obrovský nápor. Nemá to spoločné nič so správnymi poplatkami a niečím podobným, pretože v štandardnej krajine, ktorá je riadená schopnými manažérmi, štát vie takéto situácie zabezpečiť tým, že prijíma štandardné manažérske rozhodnutia. O jednom manažérskom rozhodnutí, ktoré prijali títo dvaja páni, ktorých som tu spomínal, pán Mikulec a pán Ódor, som informoval ráno na tlačovke. To sa môžte opýtať pána Ódora, že ako sa mu podpisuje zmluva za 1 milión eur na tovar, ktorý do dnešného dňa na ministerstvo vnútra nie je dodaný, to sú tie panciere. Ale aby som sa vrátil späť a odpovedal aj vecne na túto tému, tak ako som povedal, za tou situáciou je bývalé vedenie ministerstva vnútra pod vedením pána Mikulca a vášho kolegu Ľudovíta Ódora, ktorí nezakontrahovali dodanie nových strojov na výrobu pasov a rovnako nezabezpečili dostatok čistopisov. Pamätáte si, že som mal tlačovku v januári tohto roka, kedy som verejne kritizoval aj pána Mikulca, aj pána Ódora za ich manažérske zlyhanie, že nezabezpečili dostatok čistopisov, že sa báli podpisovať zmluvy, že celý proces jednoducho zanedbali. Koniec koncov, pri pánovi Ódorovi to vidíme pri verejných financiách, kedy nám ich odovzdal po Matovičovi a Hegerovi najhoršie a jediné, čo nám nechal, nie sú riešenia, ale kocky z lega. To sú tí manažéri. No a k veci. Počet žiadostí o pasy sa, samozrejme, dostáva do normálu napriek tomu, že stále nie sme v situácii, aby sme všetky pasy vydávali v štandardnej lehote, pretože sme prišli do situácie, kedy po neschopnom Mikulcovi prišiel ďalší staviteľ kociek z lega a nevedel ten rezort riešiť. Neriešil problémy, ale staval lego asi aj na ministerstve vnútra. Cestovné pasy personalizuje len jedno pracovisko na Slovensku, Národné personalizačné centrum v Bratislave a problém s meškaním výroby pasov sa týka celého Slovenska. Snahou súčasného vedenia je preto vytvoriť nové personalizačné centrum, aby bol plne pokrytý dopyt občanov po nových dokladoch. Tak ako chystáme nové personalizačné centrum, tak rovnako pracujeme aj na záložnom pracovisku, ktoré v prípade rôznych rizikových situácií, ak dôjde k výpadku tlačiarne alebo podobne, bude z hľadiska toho, že tu máte nejakú kritickú infraštruktúru, zabezpečovať takéto potreby. Do konca minulého týždňa sme evidovali takmer 342-tisíc žiadostí, denne personalizujeme vo viaczmenných prevádzkach okolo 2-tisíc pasov. Problém sú však technické zariadenia personalizačného centra, ktorých životnosť skončila už pred šiestimi rokmi. A nová technika bola obstaraná ešte v roku 2019, kedy ministerkou bola ministerka Saková. No predchádzajúce vedenie rezortu z neznámych dôvodov, asi pán Mikulec mal iné priority, ako je chodiť do práce, nové stroje nezakontrahovali za tri roky, čo tam bol Mikulec no a, samozrejme, pre Ódora, ten staval lego. Objednané však už sú. Objednala ich táto vláda, toto vedenie ministerstva vnútra. Dodané budú na jeseň, pretože ide o technické zariadenia. Veď vy to viete, že to nie je nejaká obyčajná tlačiareň, ale mohutné technické zariadenie. Po ich uvedení do prevádzky by sa už oneskorenie výroby dokladov nemalo opakovať. Čiže už tu nebude trpieť akýkoľvek občan za neschopnosť ministerstva vnútra, pretože robíme všetky kroky, aby to tak bolo urobené. Dokonca, keď bude táto technika, mohli by sa cestovné doklady vyrábať dvakrát rýchlejšie. Rovnako tu chcem poprosiť všetkých občanov slovenskej republiky... (Prerušenie vystúpenia časomerom.)